CFR Cluj a învins-o pe Rapid Bucureşti cu scorul de 3-2 (2-1), duminică seara, pe teren propriu, într-un meci din etapa a 8-a a play-off-ului Superligii de fotbal.
Rapid a reuşit să deschidă scorul, prin kosovarul Ermal Krasniqi (16), dar CFR a punctat apoi de trei ori la rând la primul său meci în acest mandat al antrenorului Dan Petrescu. Daniel Bîrligea (20) a egalat din centrarea lui Philip Otele, iar apoi nigerianul a reuşit o dublă (30, 56).
Rapid a redus ecartul prin golul sârbului Borisav Burmaz (60), dar a ratat şansa de a pleca din Gruia cu un punct, după ce kosovarul Albion Rrahmani a irosit un penalty (72), şutul său fiind apărat de portarul Răzvan Sava.
Lovitura de pedeapsă a fost acordată de arbitrul Marian Barbu, după vizionarea reluărilor video, pentru un henţ comis de slovenul Matija Boben.
CFR a bifat a treia sa victorie consecutivă şi ocupă locul secund în clasament.
Rapid este în continuare singura echipă fără victorie în play-off, fază în care a obţinut un singur punct.
În meciurile directe din sezonul regulat, Rapid s-a impus cu 3-1 acasă şi cu 1-0 în deplasare, iar CFR le-a câştigat pe cele două din play-off, cu 4-1 la Bucureşti şi 3-2 în Gruia.
AGERPRES
Sursa foto: Fotbal Club CFR 1907 CLUJ/facebook.com